สธ.เตือนภัยจ่อเหมือนยุโรป ไทยเจอทาง 2 แพร่ง (คลิป)
ถ้าไม่ปฏิบัติมีวินัยเคร่งครัด ผู้ป่วยทะลุ 1 พันถึงหลายพัน ตอนนี้เพิ่มอีก 122 โคม่า 7 รายสถานการณ์การแพร่ระบาดของโรคโควิด-19 ในไทยยังน่าห่วง วันเดียวพบผู้ป่วยเพิ่มอีก 122 ราย คาดคนแห่กลับภูมิลำเนาจ่อทำยอดพุ่ง บรรดาหมอต่างวอนขอให้กลุ่มเสี่ยงหากรักครอบครัวให้กักตัวเอง 14 วัน ชี้ช่วงนาทีทองของไทยมีได้ไม่นาน หวั่นซ้ำรอยอิตาลี ด้านหมอคนดังระบุ หากยังหยุดยั้งการแพร่ระบาดของเชื้อไวรัสไม่ได้ ผู้ป่วยอาจพุ่งถึง 3.5 แสนรายใน 1 เดือน ขณะเดียวกันยังพบผู้ติดเชื้อในต่างจังหวัดเพิ่มเรื่อยๆ ทั้งมาจากสนามมวย-สนามไก่ชน ด้าน สสจ.นนท์ประกาศตามหาคนนั่งรถตู้ 2 คันไปสนามมวย-รังสิต ช่วง 20 วันก่อน เสี่ยงติดเชื้อไวรัส รีบพบแพทย์ด่วนคนไทยยังต้องเผชิญกับสถานการณ์การแพร่ระบาดของเชื้อไวรัสก่อโรคโควิด-19 ที่นับวันยิ่งพบผู้ติดเชื้อมากขึ้นอย่างต่อเนื่อง หลังทางการประกาศปิดสถานที่เสี่ยงแพร่ระบาด ออกมาตรการปิดด่านบกระงับการเดินทางระหว่างประเทศ รวมถึงขอความร่วมมือจากผู้อยู่ในกลุ่มเสี่ยงติดเชื้อไวรัสมรณะให้ช่วยลดการแพร่เชื้อแล้วก็ตามพบคนป่วยเพิ่มอีก 122 คนที่กระทรวงสาธารณสุข นพ.ทวีศิลป์ วิษณุโยธิน โฆษกกระทรวงสาธารณสุข แถลงข่าวสถานการณ์โรคติดเชื้อไวรัสโควิด-19 ว่า ในวันที่ 23 มี.ค. มีผู้ป่วยกลับบ้านได้เพิ่ม 7 ราย ได้รับรายงานผู้ป่วยรายใหม่ยืนยันเพิ่ม 122 ราย นับเป็นลำดับที่ 600-721 ในจำนวนนี้แบ่งผู้ป่วยออกเป็น 3 กลุ่ม กลุ่มที่ 1 ผู้ป่วยที่มีประวัติสัมผัสกับผู้ป่วยหรือเกี่ยวข้องกับสถานที่ที่พบผู้ป่วยก่อนหน้านี้ 20 ราย แบ่งเป็น ผู้ป่วยที่อยู่ในกลุ่มสนามมวย 4 ราย เป็นพี่เลี้ยงนักมวย ผู้ชมเคยไปค่ายมวย สนามมวย พบผู้ป่วยที่จังหวัดนนทบุรี นครปฐม อุบลราชธานี นอกจากนี้ยังมีกลุ่มสัมผัสกับผู้ป่วยที่มีรายงานมาแล้ว 16 ราย โดยมีการสัมผัสกับผู้ป่วยจากการไปสังสรรค์ทำงานกับชาวต่างชาติ นั่งรถคันเดียวกัน ร่วมประชุม รับประทานอาหาร อาชีพพนักงานส่งของ พนักงานบริษัท นักเรียน พนักงานนวด ญาติผู้ใหญ่ โดยพบผู้ป่วยที่ กทม. อุบลราชธานี ศรีสะเกษ ส่วนสถานบันเทิง ไม่พบรายงานผู้ป่วยเพิ่มผู้ป่วยกระจายในหลายจังหวัดนพ.ทวีศิลป์กล่าวอีกว่า กลุ่มที่ 2 เป็นผู้ป่วยรายใหม่ 10 ราย โดยเป็นคนไทย 2 ราย เดินทางมาจากปอยเปตและจากเยอรมนี นอกจากนี้ เป็นชาวสวิตเซอร์แลนด์ 1 ราย ฝรั่งเศส 1 ราย และเป็นคนทำงานหรืออาศัยในสถานที่แออัดต้องใกล้ชิดคนจำนวนมาก หรือเกี่ยวข้องกับชาวต่างชาติ 6 ราย โดยเป็นพนักงานผับ บาร์ พนักงานขับรถรับส่งชาวต่างชาติ ดีเจในผับ ทั้งนี้ ผู้ป่วยกลุ่มนี้อยู่ที่ จ.สุราษฎร์ธานี ร้อยเอ็ด ภูเก็ต กทม. กระบี่ ส่วนกลุ่มที่ 3 อีก 92 ราย เป็นผู้ได้รับผลแล็บ ยืนยันพบเชื้ออยู่ระหว่างรอประวัติและสอบสวนโรครักษาหายเพิ่มรวม 52 รายโฆษกกระทรวงสาธารณสุขกล่าวต่อไปว่า สำหรับผู้ป่วยอาการหนักมี 7 ราย จากสถาบันบำราศนราดูร รพ.เพชรบูรณ์ รพ.สังกัดโรงเรียนแพทย์ และ รพ.เอกชน โดยทุกรายใส่เครื่องช่วยหายใจ และเฝ้าระวังอย่างใกล้ชิด ดังนั้น โดยสรุปมีผู้ป่วยกลับบ้านแล้ว 52 ราย ยังรักษาใน รพ. 668 ราย เสียชีวิต 1 ราย รวมมีผู้ป่วยสะสม 721 ราย สำหรับข้อมูลห้องแล็บ มีคนขอรับการตรวจ 30000 ตัวอย่าง เป็นคนอยู่ในเกณฑ์เฝ้าระวังแค่ 10000 ราย ในจำนวนนี้ยืนยันพบเชื้อแค่ 400 ราย หรือร้อยละ 4 ซึ่งหมายความว่าอีก 20000 คน ไม่จำเป็นต้องมาตรวจจะเป็นการเพิ่มภาระงานให้กักตัวเองเคร่งครัดนพ.ทวีศิลป์กล่าวว่า ขณะนี้แนวโน้มพบผู้ติดเชื้อรายใหม่ในต่างจังหวัดมากขึ้น เพราะมีการย้ายถิ่นฐานกลับภูมิลำเนาทั้งก่อนและหลังประกาศปิดสถานประกอบกิจการใน กทม.และปริมณฑล ดังนั้น จึงขอให้คนเดินทางกลับภูมิลำเนาแล้วรายงานตัวต่อเจ้าพนักงานสาธารณสุขจังหวัด หรือ รพ.จังหวัด อำเภอ สาธารณสุขอำเภอ กำนัน ผู้ใหญ่บ้านหรือ อสม. และขอให้กักตัวเองที่บ้าน 14 วันอย่างเคร่งครัด ไม่ใกล้ชิดคนในครอบครัว งด ลดการเดินทางโดยไม่จำเป็น ไม่ไปพื้นที่แออัด อย่าใกล้ผู้สูงอายุในบ้านตั้งผู้ตรวจ สธ.เป็น ผบก.เหตุนพ.ทวีศิลป์กล่าวอีกว่า เรามีการประสานขอกำลังคนเพิ่มการคัดกรองที่ด่านตรวจคนเข้าเมืองตามจุดต่างๆ จากกระทรวงกลาโหม (กห.) และทางด้านกฎหมายมีการตั้งคณะกรรมการเฉพาะกิจประจำช่องทางการเข้าออกระหว่างประเทศ โดยใช้กลไกคณะกรรมการการโรคติดต่อแห่งชาติ โดยที่สนามบินสุวรรณภูมิ ให้ผู้ตรวจราชการกระทรวงสาธารณสุข เขต 6 เป็นผู้บัญชาการเหตุการณ์ สนามบินดอนเมืองมีผู้ตรวจฯ เขต 4 เป็นผู้บัญชาการ สนามบินภูเก็ต ให้ผู้ตรวจฯ เขต 11 เป็นผู้บัญชาการฯ สนามบินเชียงใหม่ ผู้ตรวจฯ เขต 6 เป็นผู้บัญชาการ เช่นเดียวกับช่องทาง การเข้าออกตามด่านทางบก ซึ่งด่านนั้นอยู่ที่จังหวัดใดก็ให้ผู้ตรวจฯ เขตในพื้นที่นั้นเป็นผู้บัญชาการเหตุการณ์ อาทิ ด่าน 3 จังหวัดชายแดนใต้ มีผู้ตรวจฯ เขต 12 เป็นผู้ดูแล ด่านแม่สาย จ.เชียงราย ผู้ตรวจฯ เขต 1 ดูแล ด่านแม่สอด จ.ตาก ผู้ตรวจฯ เขต 2 ดูแล ด่านหนองคาย ผู้ตรวจฯ เขต 8 ดูแล อุบลราชธานี ผู้ตรวจฯ เขต 10 ดูแล สระแก้ว เป็นต้นไทยมาถึงทาง 2 แพร่งขณะที่ นพ.ศุภกิจ ศิริลักษณ์ รองปลัดกระทรวงสาธารณสุข เปิดเผยว่า เนื่องจากเมื่อ 2-3 วัน ที่ผ่านมาประเทศไทยมีจำนวนผู้ป่วยเพิ่มขึ้นอย่างก้าวกระโดด ทั้งๆที่ตรึงสถานการณ์มาได้ถึง 2 เดือนแล้ว จึงทำให้มีการตั้งคำถามว่าแล้วประเทศไทยจะเป็นอย่างไร ซึ่งต้องบอกว่าตอนนี้เป็นทาง 2 แพร่งของประเทศไทย และมีช่วงเวลาทองเพียงไม่นานเพราะตามกราฟข้อมูลสถิติที่เป็นวิทยาศาสตร์ มีการคำนวณว่าประเทศใดที่มีจำนวนผู้ป่วยถึง 100 รายแล้ว จะมีตัวเลขพุ่งขึ้นเรื่อยๆ อย่างไรก็ตาม ในจำนวนหลายประเทศที่พบผู้ป่วยอย่างที่ประเทศจีน มีผู้ป่วยมากแต่คุมได้อย่างรวดเร็วมาก ที่ญี่ปุ่น สิงคโปร์ แม้แต่เกาหลี ที่มีจำนวนผู้ป่วยพุ่งถึง 7-8 พันราย ก็สามารถควบคุมเบนเข็มการระบาดให้อยู่ในระดับที่พบผู้ป่วยอย่างช้าๆได้ ในขณะที่ฝั่งยุโรป อย่าง อิตาลี อเมริกา อิหร่าน และทวีปยุโรป พอมีผู้ป่วยเพิ่มขึ้นอย่างรวดเร็ววันละ 100 ราย ไปเป็น 200 ราย กระทั่งพุ่งไปที่หมื่นรายอย่างรวดเร็ว และมีผู้เสียชีวิตจำนวนมาก ทั้งๆที่เป็นประเทศที่มีระบบสาธารณสุขดี นั่นหมายความว่าปัญหาการที่มีจำนวนผู้ป่วยมากล้นจนเกินที่ระบบสาธารณสุขจะรับไหว เพราะฉะนั้นถ้าทุกคนหยุดจะเป็นพระคุณกับระบบสาธารณสุขมาก แต่หากเราไม่ปฏิบัติตัว มีวินัยอย่างเคร่งครัด ไม่หยุดอยู่กับบ้าน ไม่หยุดเชื้อ ยังมีการเดินทาง อนาคตของประเทศไทยจะเดินไปสู่จุดที่เหมือนกับยุโรปหมายความว่าอีกไม่กี่วันเราจะมีผู้ป่วยทะลุ 1000 คน และหลายพันคนในไม่กี่วันข้างหน้าหยุดแพร่เชื้อก่อนซ้ำรอยอิตาลีนพ.ศุภกิจกล่าวต่อว่า กรณีที่ประชาชนเดินทางออกต่างจังหวัดนั้น ความเสี่ยงเกิดขึ้นตั้งแต่ที่สถานีขนส่งระหว่างการเดินทางร่วมกันบนรถเป็นเวลาหลายชั่วโมง โดยเฉพาะรถที่เป็นระบบปิดอากาศถ่ายเทน้อย ดังนั้นคนกลุ่มนี้ถือว่ามีความเสี่ยงทั้งหมด และจากสถิติคนเสียชีวิตทั่วโลกเกิดกับคนที่สูงอายุ โดยเฉพาะอายุเกิน 70-80 ปีขึ้นไป ในขณะที่คนหนุ่มสาวหรือเด็กอัตราการเสียชีวิตต่ำ แต่อิทธิฤทธิ์การแพร่เชื้อไม่ได้ต่างกัน ฉะนั้นคนหนุ่มสาวที่แห่กลับ ภูมิลำเนาถือว่าอันตรายถ้าท่านติดเชื้อแล้วไม่รู้ว่าตัวเองติดเชื้อแล้วไปคลุกคลีปู่ ย่า พ่อ แม่ ก็เสี่ยงติดด้วยและมีโอกาสเสียชีวิตสูง เพราะฉะนั้นเมื่อถึงพื้นที่ปลายทางแล้ว ขอความร่วมมือในการรายงานตัวและกักตัวเองอยู่บ้านอย่างเข้มข้นเป็นเวลา 14 วัน เพื่อหยุดการแพร่เชื้อ แยกของใช้ และอยู่ห่างคนแก่ ต้องสวมหน้ากากอนามัย หมั่นล้างมือ เรื่องนี้ต้องขอเตือนจริงๆ หวังเป็นอย่างยิ่งว่าเราจะไม่เห็นกราฟรายงานผู้ป่วยในประเทศไทยเดินตามเส้นทางของประเทศยุโรป ที่เป็นอยู่ในตอนนี้ เพราะปัจจุบันเรามีเตียงสำหรับผู้ป่วยอาการไม่มากประมาณ 10000 เตียงทั่วประเทศ ห้องไอซียูสำหรับผู้ป่วยหนัก 2-3 พันเตียง ถือว่าค่อนข้างมีความพร้อมในการรับกับผู้ป่วย แต่ประสิทธิภาพขึ้นอยู่กับการมาของผู้ป่วยว่ามามาก มาเร็วแค่ไหน ถ้าค่อยๆมาไม่มีปัญหา แต่ถ้าถาโถมมาแบบอิตาลีก็เอาไม่อยู่นายกฯ ถกนานวางมาตรการเข้มสำหรับความเคลื่อนไหวของ พล.อ.ประยุทธ์ จันทร์โอชา นายกรัฐมนตรีและ รมว.กลาโหม เวลา 14.00 น.ที่ตึกสันติไมตรีหลังนอก ทำเนียบรัฐบาล นายกฯ เป็นประธานการประชุมศูนย์บริหารโควิด-19 โดยมีรัฐมนตรีเกือบทุกคนเข้าร่วมประชุม รวมถึง พล.ต.อ.อัศวิน ขวัญเมือง ผู้ว่าฯ กทม. นพ.ปิยะสกล สกลสัตยาทร นายกสภามหาวิทยาลัยมหิดลและอดีต รมว.สาธารณสุข และตัวแทนหน่วยงานที่เกี่ยวข้อง เป็นต้น โดยใช้เวลาประชุม 3 ชั่วโมง 30 นาที แต่ละหน่วยงานและแต่ละกระทรวงได้สรุปการดำเนินงานตามมาตรการต่างๆที่ออกมา รวมถึงหารือกำหนดมาตรการรับมือและมาตรการช่วยเหลือ ซึ่งหนึ่งในนั้นคือนายกฯเห็นชอบให้กระทรวงพาณิชย์ไปดำเนินการปลดล็อกเงื่อนไขไม่ให้มีการส่งออกหน้ากาก N95 ทั้ง 4 แสนชิ้นในช่วงนี้ลั่นถึงเวลากล้าตัดสินใจขั้นสูงสุดผู้สื่อข่าวรายงานด้วยว่า ที่ประชุมไม่ได้มีการหยิบยกการใช้กฎหมายขั้นเด็ดขาดอย่าง พ.ร.ก.การบริหารราชการในสถานการณ์ฉุกเฉิน หรือ พ.ร.บ.ความมั่นคงภายในราชอาณาจักร ขึ้นมาหารือ นายกฯ กล่าวเพียงว่า ผมกล้าตัดสินใจอยู่แล้วในการใช้มาตรการเข้มข้นขั้นสูงสุด เมื่อถึงเวลาผมพร้อมสั่ง แต่ต้องประเมินสถานการณ์ก่อนหมอทวี ยันละอองเชื้อไปไกล 10 ม.ส่วน นพ.ทวี โชติพิทยสุนนท์ ผู้ทรงคุณวุฒิในคณะกรรมการโรคติดต่อแห่งชาติ กล่าวว่า ในฐานะที่ต่อสู้กับโรคระบาดมา 20 ปี ครั้งนี้เป็นครั้งที่โรคระบาดรุนแรงที่สุดเท่าที่เคยเห็นมา อยากเห็นความร่วมมือร่วมใจเราถึงจะสามารถบรรเทาได้ ตอนนี้ไม่มีทางกำจัดออกไปแล้วเพราะแพร่ระบาดไปทั่วโลก วิธีบรรเทาคือทำตามมาตรการที่ออกมา ส่วนคำถามที่ว่าโรคโควิด-19 จะแพร่เชื้อทางอากาศได้หรือไม่นั้น ละอองขนาดใหญ่ที่ออกจากผู้ติดเชื้อจะกระจาย 1-2 เมตร แต่มีละอองขนาดเล็กที่ไปไกลถึง 10 เมตร มีความเป็นไปได้ที่จะกระจายทางอากาศแต่ไม่มาก ขึ้นอยู่กับสถานการณ์ เช่น ผู้ที่ไอแรงมาก มีอาการหอบจะแนะนำให้ใช้หน้ากาก N 95 แต่ละอองขนาดใหญ่นั้นใช้หน้ากากอนามัยปกติ และขอให้คำแนะนำผู้ที่เดินทางกลับภูมิลำเนาอยากให้ทยอยกลับ อย่าเดินทางเป็นกลุ่มใหญ่มากเพราะโอกาสแพร่เชื้อค่อนข้างสูง เมื่อไปถึงบ้านควรล้างมือเป็นอันดับแรก อาบน้ำเปลี่ยนเสื้อผ้า ใส่หน้ากาก แล้วค่อยมาทักทายครอบครัว รวมทั้งกักตัวเอง 14 วันอย่างเคร่งครัดยาแรงต้องไม่ไปไหน 5 เดือนเมื่อถามว่า นอกจากอยู่บ้าน หยุดเชื้อ เพื่อชาติ จะมีมาตรการเพิ่มจากนี้หรือไม่ เพราะประชาชนยังเดินทางกลับภูมิลำเนา นพ.ทวีตอบว่าการไม่ให้คนเคลื่อนย้ายคือมาตรการที่ดีที่สุด แต่บางประเทศบอกว่าไม่ต้องทำอะไรเลย ปล่อยให้ไหลไป ถ้าเป็นเช่นนั้นมีการประเมินว่าประเทศอังกฤษจะมีผู้เสียชีวิตถึง 5 แสนคน สหรัฐฯ 2 ล้านคน มาตรการที่ 2 คือ ให้บรรเทา ชะลอ การแพร่ระบาด ไทยกำลังใช้วิธีนี้อยู่ และมาตรการที่ 3 ไม่ให้ไปไหนเลย ปิดหมดทุกอย่าง จำกัดร้อยละ 95 ต้องใช้เวลา 5 เดือน เอาหรือไม่ ไม่ให้ไปไหนเลย วันนี้ไทยใช้มาตรการที่ 2 อย่างสหรัฐฯก็ใช้วิธีนี้อยู่คาดคนป่วยพุ่ง 3.5 แสนใน 1 เดือนวันเดียวกัน ศ.นพ.ประสิทธิ์ วัฒนาภา คณบดีคณะแพทยศาสตร์ศิริราชพยาบาล มหาวิทยาลัยมหิดล กล่าวในการบรรยายให้กับบุคลากรทางการแพทย์และเจ้าที่รับฟังถึงสถานการณ์โรคโควิด-19 ว่าผู้ป่วยโควิด-19 ในไทยเริ่มเพิ่มจำนวนสูงขึ้นจาก 2 กลุ่มใหญ่ คือ ผับและสนามมวย ส่วนสถานการณ์ของโลกแบ่งออกเป็น 2 กลุ่ม คือ 1.กลุ่มที่คุมอยู่ เช่น ญี่ปุ่น สิงคโปร์ ฮ่องกง กลุ่มนี้อัตราการเพิ่มขึ้นของผู้ป่วยจาก 100 ราย เป็น 200 ราย อยู่ที่ประมาณ 5 วัน และ 2.กลุ่มที่คุมไม่อยู่ คือแถบยุโรป โดยจำนวนผู้ป่วยจาก 100 คน มาเป็น 200 คน อยู่ที่ ประมาณ 3 วัน โดยไทยตอนผู้ป่วยถึง 100 คนและเพิ่มมาเป็น 200 คน อยู่ที่ประมาณ 3.5 วัน ถ้าเราไม่ทำอะไรเลย ปล่อยให้สถานการณ์เป็นแบบนี้ คาดการณ์สิ่งที่เกิดขึ้นก็จะวิ่งไปในแนวทางกลุ่มประเทศที่คุมไม่อยู่ ซึ่งโดยเฉลี่ยแต่ละวันจะมีรายใหม่บวกเพิ่มร้อยละ 33 จากการคำนวณทางสถิติพบว่า จากวันที่ไทยพบผู้ป่วยเกิน 100 รายครั้งแรกคือวันที่ 15 มี.ค.หากไม่ทำอะไรใน 30 วัน คือวันที่ 15 เม.ย.2563 ไทยจะมีผู้ป่วยโควิด-19 จำนวน 351984 ราย และเมื่อคำนวณจากอัตราความรุนแรงของโรคต่างๆ จะพบว่าจะมีผู้ป่วยต้องนอน รพ.52792 ราย อยู่ ไอซียู 17597 ราย และเสียชีวิต 7039 ราย แต่หากเราเริ่มดำเนินการเพื่อดึงจำนวนผู้ป่วยรายใหม่ลงมาที่ร้อยละ 20 คำนวณว่าวันที่ 15 เม.ย. เราจะลดจำนวนผู้ป่วยโควิด-19 มาอยู่ที่ 24269 ราย นอนโรงพยาบาล 3640 ราย อยู่ไอซียู 1213 ราย เสียชีวิต 485 รายหากไม่ช่วยคุมโรคจะเกินรับมือศ.นพ.ประสิทธิ์กล่าวต่อไปว่า หากพิจารณาจากทรัพยากรที่เรามีจะพบว่าเรามีห้องแยกผู้ป่วยเดียวใน กทม. 237 ห้อง ต่างจังหวัด 2444 ห้อง ห้องแยกผู้ป่วยรวมสำหรับอาการไม่เยอะ หรือ cohort ward ใน กทม. มี 143 เตียง ต่างจังหวัด 3061 เตียง ห้องความดันลบใน กทม.136 เตียง ต่าง จังหวัด 1042 เตียง ส่วนบุคลากรทางการแพทย์ทั้งภาครัฐและเอกชน มีแพทย์ 37160 คน พยาบาล 151571 คน หากเราไม่ทำอะไรปล่อยให้ผู้ป่วยทะลักเข้ามาจำนวนเท่านี้ ระบบสาธารณสุขจะรองรับไม่ได้ เกินศักยภาพประเทศไทยทั้งประเทศ แต่หากคุมอัตราเพิ่มผู้ป่วยรายใหม่ลงมาที่ร้อยละ 20 จะเห็นว่าจำนวนผู้ป่วยจะพอกับทรัพยากรที่เรามีต้องช่วยชะลอโรคใน 3 สัปดาห์ศ.นพ.ประสิทธิ์กล่าวอีกว่า จะทำอย่างไรไม่ให้เกิดเหตุการณ์ดังกล่าว ขณะนี้รัฐบาลระงับการเดินทางของคนนอกพื้นที่เข้ามาในประเทศ คือการป้องกันคนติดเชื้อข้างนอกไม่ให้เข้าสู่พื้นที่เรา โดยคนเข้าไทยต้องมีหนังสือรับรองว่าปราศจากเชื้อนี้ เข้ามาก็ถูกจำกัด 14 วัน เชื่อว่าทำให้คนส่วนหนึ่งไม่เข้ามา มาตรการตรวจจับคนติดเชื้อให้ได้ โดยนำไปแยกกัก ทั้งผู้ป่วย คนมีประวัติสัมผัสคนติดเชื้อ และมีการปิดสถานที่เสี่ยงจำนวนคนเยอะๆ เช่น สถานศึกษา สถานบันเทิง ส่วนการป้องกันไม่ให้เชื้อแพร่ขยายวง คือสิ่งที่เราขอให้ทำอยู่ตอนนี้คืออยู่กับบ้าน ลดโอกาสแพร่เชื้อ เพราะออกไปอาจไม่ป่วยแต่ออกไปแล้วอาจรับเชื้อมาได้ และการรักษาระยะห่างทางสังคม ไม่ใกล้ชิดกว่า 1-2 เมตร หากทำได้ก็จะช่วยลดการแพร่เชื้อลง เพราะโรคติดต่อจะไม่ติดต่อ ถ้าคนไม่ติดต่อกัน ซึ่งหากทำเช่นนี้ได้นาน 3 สัปดาห์ เชื่อว่าช่วงสัปดาห์ที่ 4 เป็นต้นไป จะเห็นการเพิ่มของโรคค่อยๆลดลง ชะลอการระบาดของโรคพ่อแม่-เพื่อน แพรวา ตรวจไม่พบเชื้อส่วนการป่วยโควิด-19 ของนักแสดงสาววัยรุ่น แพรวา-ณิชาภัทร ฉัตรชัยพลรัตน์ ล่าสุดเมื่อวันที่ 23 มี.ค. ครอบครัว คนใกล้ชิด และนักแสดงที่ได้ร่วมงานกับแพรวาในช่วงที่ผ่านมา ได้โพสต์ผลตรวจโควิด-19 โดยนางศศิธร ฉัตรชัยพลรัตน์ มารดาของแพรวา โพสต์ผลตรวจหาเชื้อของตนและนายสุพัฒน์ ฉัตรชัยพลรัตน์ บิดาของแพรวา ว่าไม่พบเชื้อโควิด-19 รวมทั้งนักแสดงหนุ่ม โอบ-โอบนิธิ วิวรรธนวรางค์ ซึ่งพบแพรวาเมื่อวันที่ 11 มี.ค.ในงานเย็บหน้ากากอนามัยที่ชั้นล็อบบี้ ตึกแกรมมี่ บิวกิ้น-พุฒิพงศ์ อัสสรัตนกุล พบแพรวา เมื่อวันที่ 15 มี.ค. ในการเข้าร่วมประชุมที่บริษัท นาดาว บางกอก นน-ชานน สันติธรกุล ซึ่งถ่ายรายการกับ แพรวา เมื่อวันที่ 12 มี.ค.ที่สตูดิโอ เวิร์คพอยท์ และต่อมาวันที่ 17 มี.ค. นนมีอาการรู้สึกเจ็บคอเล็กน้อย ทั้งหมดได้โพสต์ผลการตรวจว่า ไม่พบเชื้อโควิด-19 แต่จะขอเฝ้าระวังและกักตัวไปจนครบกำหนด 14 วันหัวหินพบรายที่ 7 ชาวอังกฤษสำหรับสถานการณ์การแพร่ระบาดของโรคโควิด-19 ในส่วนภูมิภาค นายพัลลภ สิงหเสนี ผวจ.ประจวบคีรีขันธ์ เป็นประธานการประชุมศูนย์บัญชาการป้องกันโควิด-19 ที่ศาลากลางจังหวัดโดยสำนักงานสาธารณสุขจังหวัด รายงานสถานการณ์การติดเชื้อโควิด-19 ในจังหวัดประจวบฯว่ามีผู้ติดเชื้อรายที่ 7 เป็นชาวอังกฤษและเป็นสามีของผู้ติดเชื้อรายที่ 6 ซึ่งเป็นคนไทยที่เดินทางกลับมาจากประเทศอังกฤษพร้อมกันเมื่อวันที่ 15 มี.ค.63 ส่วนผู้ติดเชื้อรายที่ 3 ชาวอังกฤษ อายุ 60 ปี ยังนอนรักษาตัวที่ รพ.กรุงเทพฯ หัวหิน อาการดีขึ้นตามลำดับ สำหรับผู้ป่วยหญิงอีก 2 รายคือรายที่ 4 และรายที่ 5 ที่ตรวจพบเชื้อเมื่อวันที่ 21 มี.ค.63 หลังเดินทางกลับมาจาก จ.ปอยเปต ประเทศกัมพูชา นอนพักรักษาตัวในห้องปลอดเชื้อที่ รพ.หัวหิน พบประวัติไปนั่งดื่มกินกับผู้ติดเชื้อชาวนครราชสีมา จากนั้นเดินทางเข้าประเทศด้าน จ.สระแก้ว โดยนั่งรถตู้จาก อ.อรัญประเทศไปกรุงเทพฯและนั่งรถตู้โดยสารสาธารณะจากกรุงเทพฯไปหัวหิน ทั้งนี้ ระหว่างการเดินทางกลับหัวหินทำให้มีผู้โดยสารชาวเพชรบุรี เป็นผู้สัมผัสโรค 1 ราย ซึ่งเป็นผู้ติดเชื้อรายแรกของเพชรบุรีกักตัว 11 ตำรวจ 3 โรงพักที่ จ.แพร่ ภายหลังนางกานต์เปรมปรีด์ ชิตานนท์ ผวจ.แพร่ นพ.วินัย ขจรพาณิชย์ สาธารณสุขจังหวัดแพร่ พร้อมคณะ แถลงข่าวว่าจังหวัดแพร่พบผู้ติดเชื้อโรคโควิด-19 จำนวน 1 ราย เป็นเซียนมวย ตรวจสอบพบว่าผู้ป่วยเคยไปสนามชนไก่ ต.ทุ่งกวาว อ.เมืองแพร่ สนามชนไก่ปากกาง อ.ลอง และ สนามชนไก่ ต.เวียงทอง อ.สูงเม่น ล่าสุดจังหวัดแพร่ประชาสัมพันธ์ให้กำนัน ผู้ใหญ่บ้านและหน่วยงานที่เกี่ยวข้องตามตัวบุคคลที่ไปชมการแข่งขันชนไก่ทั้งสามแห่งมารายงานตัวเพื่อสอบสวนโรค ผลปรากฏว่ามีข้าราชการตำรวจ 3 โรงพัก 11 นาย ไปสนามชนไก่ชน ต.เวียงทอง และ ต.ทุ่งกวาว ได้แสดงความรับผิดชอบต่อสังคมและเข้ากักตัวเพื่อควบคุมโรคพร้อมทั้งให้บุคคลใกล้ชิดในครอบครัวเข้ากักตัวด้วยเป็นเวลา 14 วันเปิดโรงแรมพร้อมรักษาผู้ป่วยที่โรงแรมปัญจดารา อ.เมืองนครราชสีมา นพ.สำเริง แหยงกระโทก ผู้ช่วยรัฐมนตรีประจำกระทรวงสาธารณสุข พร้อมคณะ และนายสมชัย ฉัตรพัฒนศิริ ประธานกรรมการบริหารโรงแรมปัญจดาราร่วมกันแถลงเรื่องการใช้ประโยชน์จากโรงแรมปัญจดาราเป็นโรงพยาบาลสนามดูแลผู้ป่วยจากไวรัสโควิด-19 โดย นพ.สำเริงกล่าวว่า กระทรวงสาธารณสุขต้องขอขอบคุณนายสมชัย ที่เสียสละให้กระทรวงสาธารณสุขได้ใช้โรงแรมปัญจดาราเป็นโรงพยาบาลสนามในการดูแลผู้ป่วยที่เสี่ยงต่อการติดเชื้อโควิด-19 โดยข้อตกลงเบื้องต้นทางกระทรวงสาธารณสุขจะใช้โรงแรมปัญจดาราเป็นที่พักของแพทย์และบุคลากรทางการแพทย์ที่ดูแลผู้ป่วยติดเชื้อโควิด-19 ซึ่งมีความจำเป็นที่จะต้องแยกตัวออกจากครอบครัว โดยจะกันพื้นที่บริเวณชั้น 3 ทั้งหมดกับจะใช้พื้นที่ห้องพักโรงแรมเป็นสถานที่กักตัวผู้ที่มีความเสี่ยงสูงในการสัมผัสกับผู้ป่วยติดเชื้อโควิดและส่วนที่ 3 เป็นที่พักผู้ป่วยรอผลการตรวจเชื้อจากห้องปฏิบัติการชาวบ้านผวาแห่กักตัวเองส่วนกรณีพบตำรวจยศ ส.ต.อ.สังกัดงานสายตรวจ 3 กองบังคับการสายตรวจและปฏิบัติการพิเศษ กองบัญชาการตำรวจนครบาล เป็นผู้ป่วยกลุ่มเสี่ยงสนามมวยแต่ไม่ยอมกักตัวและนั่งรถทัวร์กลับบ้านที่หมู่บ้านโสกแก ต.เมืองเพีย อ.กุดจับ จ.อุดรธานี ตั้งแต่วันที่ 13 มีนาคม และยังไปเที่ยวอีกหลายแห่งกระทั่งมีอาการป่วยเข้ารักษาที่ รพ.ศูนย์อุดธานีนั้น ผู้สื่อข่าวเดินทางไปที่บ้านโสกแก พบบรรยากาศเงียบเหงา เหมือนหมู่บ้านร้าง ชาวบ้านพากันกักตัวเงียบไม่ออกจากบ้านตัวเอง และทำกิจวัตรประจำวันอยู่ที่บ้าน โดยทุกคนต่างสวมหน้ากากอนามัยทุกคน สอบถามนายสมชาย เกตุหอม ผู้ใหญ่บ้านเปิดเผยว่า หมู่บ้านแห่งนี้มี 500 หลังคาเรือน หลังมีข่าวคนในหมู่บ้านติดเชื้อและมีกลุ่มเสี่ยงที่อยู่ใกล้ชิดผู้ป่วยอีกกว่า 50 ราย ทางอำเภอสั่งการให้ประกาศเสียงตามสายขอให้ประชาชนเก็บตัวอยู่ที่บ้าน ไม่ร่วมไปกิจกรรมในงานที่คนหมู่มาก และให้สวมหน้ากากอนามัยตลอดเวลา ตอนนี้ชาวบ้านก็กลัวกันมากสสจ.นนท์ตามคนเสี่ยงติดเชื้อขณะที่ สำนักงานสาธารณสุขจังหวัดนนทบุรี (สสจ.นนทบุรี) ยังได้ออกประกาศผ่านเฟซบุ๊กหาผู้คนที่นั่งรถโดยสารและเคยเข้าร่วมกิจกรรมในสถานที่ในช่วงเวลาต่อไปนี้ วันที่ 8-14 มี.ค.2563 รถ ปอ.70 จากประชาชื่น-สนามมวยลุมพินี และราชดำเนิน (ผู้โดยสาร) วันที่ 8-20 มี.ค.2563 รถตู้เดอะมอลล์-ฟิวเจอร์พาร์ค รังสิต (คนขับรถคันที่ 53 ขับวันละ 1-3 เที่ยว) วันที่ 13 มี.ค.2563 การสอบมหาวิทยาลัยเทคโนโลยีราชมงคลสุวรรณภูมิ นนทบุรี วันที่ 14 มี.ค.2563 งานบวช วัดราชาธิวาสราชวรวิหาร เขตดุสิต กทม. ถือว่าเป็นผู้มีความเสี่ยงติดเชื้อโควิด-19 ขอให้ท่านไปที่คลินิกโรคติดต่อทางเดินหายใจและแจ้งข้อมูลต่อเจ้าหน้าที่สาธารณสุข ณ สถานพยาบาลใกล้บ้านและสังเกตอาการจนครบ 14 วัน อยู่บ้าน หยุดเชื้อ เพื่อชาติทหารสองแควระดมบิ๊กคลีนนิ่งที่ค่ายสมเด็จพระเอกาทศรถ อ.เมืองพิษณุโลก พล.ต.กิตติพงษ์ แจ่มสุวรรณ์ ผบ.กองบัญชาการช่วยรบที่ 3 กองทัพภาคที่ 3 นำกำลังพลและครอบครัวร่วมกันทำความสะอาด Big cleaning ฉีดน้ำล้างตลาดใต้ถุนแฟลตซึ่งเป็นตลาดสดโดยให้กำลังพลที่พักอาศัยบ้านพักทุกนาย ร่วมทำความสะอาดทุกบ้านพักทุกหลัง และให้ทำความสะอาดสถานที่ปฏิบัติงานทุกหน่วยกำลังพล ด้วยการล้างด้วยน้ำสะอาด และน้ำยาฆ่าเชื้อโรค เพื่อป้องกันการแพร่ระบาดของไวรัสโควิด-19 หลังจากมีนายทหารติดเชื้อไวรัสโควิด-19 และกักบริเวณทหารที่ใกล้ชิดอีก 18 นาย เพื่อเป็นการป้องกันการแพร่เชื้อ นอกจากนี้ทางค่ายสมเด็จพระเอกกาทศรถได้กำหนดเวลาเข้าออกค่าย เพื่อให้ชี้แจงว่าไปทำธุระอะไรนอกค่ายและใช้เวลาเท่าไหร่หรือต้องแจ้งไปที่ไหนมา ส่วนบุคคลภายนอกจะเข้าค่ายต้องตรวจสอบข้อมูลส่วนตัวว่าเข้าไปทำธุระอะไร ทั้งนี้เพื่อความปลอดภัยในช่วงโรคไวรัสโควิด-19 ระบาดในช่วงนี้ชาวเมียนมาตกค้างกลับได้แล้วส่วนที่ด่านพรมแดนสะพานที่ 1 อ.แม่สาย-ท่าขี้เหล็ก อ.แม่สาย จ.เชียงราย กลุ่มแรงงานชาวเมียนมากว่า 100 คน ที่ตกค้างไม่สามารถเดินทางกลับภูมิลำเนาได้ เนื่องจากนายประจญ ปรัชญ์สกุล ผวจ.เชียงราย สั่งปิดด่านพรมแดนตั้งแต่วันที่ 23 มี.ค. เป็นต้นไป เพื่อป้องกันการแพร่ระบาดโรคไวรัสโควิด-19 ทำให้แรงงานกลุ่มนี้กลับข้ามด่านไม่ทัน ต่อมาเจ้าหน้าที่ ตม.ท่าขี้เหล็ก ฝั่งเมียนมาได้ประสานกับ ตม.แม่สาย ขออนุญาตนายประจญ ปรัชญ์สกุล ผวจ.เชียงราย ผ่อนผันเปิดช่องทางเดินเท้าระบายแรงงานเมียนมาที่ตกค้างให้กลับ จ.ท่าขี้เหล็ก โดย เจ้าหน้าที่ ตม.แม่สายได้ระดมกำลังตรวจสอบเอกสาร สาธารณสุขอำเภอแม่สายและทหาร ฉก.ม.2 ร่วมตรวจวัดไข้คัดกรองแรงงานเมียนมาทุกคนโดยมีตม.เมียนมา และล่ามเมียนมาช่วยอำนวยความสะดวก ทำให้แรงงานชาวเมียนมาเดินทางข้ามด่านจนครบเขมร-ลาวกลับภูมิลำเนาสมใจเช่นเดียวกับด่านพรมแดนสะพานมิตรภาพไทย-เมียนมา แห่งที่ 2 บ้านวังตะเคียน ต.ท่าสายลวด อ.แม่สอด จ.ตาก กลุ่มแรงงานชาวเมียนมากว่า 3000 คน ยังติดค้างไม่สามารถข้ามไปฝั่งเมียนมาได้ เนื่องจากด่านปิดตามคำสั่ง ผวจ.ตาก ภายหลังทางผู้ว่าราชการจังหวัดเมียวดี ประเทศเมียนมาได้ประสานกับนายอรรษิษฐ์ สัมพันธรัตน์ ผวจ.ตาก ให้ช่วยแก้ไขผ่อนผันเปิดด่านชั่วคราวเพื่อระบายแรงงานชาวเมียนมาที่ตกค้างกลับประเทศจนหมด ส่วนที่ด่านพรมแดนคลองลึก อ.อรัญประเทศ จ.สระแก้ว ยังมีแรงงานชาวกัมพูชากว่า 300 คนตกค้าง ต่อมา นายวรพันธุ์ สุวัณณุสส์ ผวจ.สระแก้ว พร้อมคณะเดินทางมาเยี่ยมพร้อมหารือกับนายอุม เรีย เตร็ญ ผวจ.บันเตียเมียนเจย ประเทศกัมพูชา เห็นพ้องต้องกันว่าจะอนุโลมเปิดด่านพรมแดนคลองลึกชั่วคราวให้แรงงานกัมพูชาเดินทางกลับบ้านได้หมด และที่ด่านสะพาน มิตรภาพไทย-ลาว แห่งที่ 2 (มุกดาหาร-สะหวันนะเขต) จ.มุกดาหาร มีแรงชาวชาวลาวกว่า 4000 คน แห่เดินทางกลับประเทศก่อนจะปิดด่านภายในวันที่ 24 มี.ค.นี้ช่วยคนไทยตกค้างที่มาเลเซียที่ด่านตรวจคนเข้าเมืองปาดังเบซาร์ อ.สะเดา จ.สงขลา นายชวกิจจ์ สุวรรณคีรี นอภ.สะเดา พร้อม เจ้าที่ฝ่ายปกครองและทหาร ร. 5021 ได้ประสานกับทางการมาเลเซียเข้าช่วยเหลือคนไทยจำนวน 350 คน ที่ตกค้างที่ด่านบูกิตกายูออตั้มและด่านปาดัง-เบซาร์ ฝั่งประเทศมาเลเซีย เนื่องจากด่านถูกสั่งปิด ส่วนใหญ่เป็นชาวไทยมุสลิมอาศัยอยู่ใน 3 จังหวัดชายแดนภาคใต้ที่เดินทางไปทำงานร้านอาหารและทำงานทั่วไป และสามารถช่วยเหลือกลับมาได้ทั้งหมดซึ่งทุกคนต้องผ่านการคัดกรองของสาธารณสุขอำเภอที่มาอำนวยความสะดวกและบันทึกทำประวัติเพื่อติดตามดูแลต่อไปคนไทยจากบอสตันสงสัยติดเชื้อส่วนที่อาคารผู้โดยสาร ท่าอากาศยานสุวรรณภูมิ ศูนย์ปฏิบัติการภาวะฉุกเฉินท่าอากาศยานสุวรรณภูมิ นายกิตติพงศ์ กิตติขจร รองผู้อำนวยการท่าอากาศยานสุวรรณภูมิ แถลงสรุปผลการดำเนินงานคัดกรองผู้โดยสารตามมาตรการป้องกันการแพร่ระบาดของเชื้อไวรัสโควิด-19 ประจำวันที่ 22 มี.ค.ที่ผ่านมาว่า ด่านควบคุมโรคฯคัดกรองผู้โดยสารขาเข้าระหว่างประเทศ จำนวน 3826 คน จากเที่ยวบินระหว่างประเทศ 152 เที่ยวบิน แยกเป็นผู้โดยสารคนไทย 2434 คน ชาวต่างชาติ 1392 คน พบผู้โดยสารชาวไทยเดินทางมาจากเมืองบอสตัน สหรัฐอเมริกา เข้าเกณฑ์ต้องสงสัยติดเชื้อไวรัสโควิด-19 1 ราย จึงส่งต่อไปรักษาที่โรงพยาบาล สำหรับกลุ่มผู้โดยสารที่เดินทางมาจากเกาหลีใต้ มี 116 คน จาก 1 เที่ยวบิน เป็นคนไทย 20 คน ซึ่งในจำนวนนี้เป็นแรงงานไทยที่วีซ่าการเดินทางหมดอายุ 5 คน ซึ่งทั้งหมดไม่พบว่ามีรายใดเข้าเกณฑ์ต้องสงสัยติดเชื้อไวรัสโควิด-19 ส่วนการดำเนินการคัดกรองผู้โดยสารขาออก จำนวนทั้งสิ้น 18620 คน ไม่พบผู้โดยสารรายใดเข้าเกณฑ์ต้องสงสัยติดเชื้อไวรัสโควิด-19บินเข้าไทยกว่า 4.5 พันคนด้านกองบังคับการตรวจคนเข้าเมือง 2 สรุปจำนวนประชาชนที่เข้ามาประเทศไทย ผ่านด่านตรวจคนเข้าเมืองที่ท่าอากาศยาน 5 แห่ง เมื่อวันที่ 22 มี.ค.ที่ผ่านมา มีจำนวนทั้งสิ้น 4532 คน แยกเป็นคนไทย 2687 คน ชาวต่างชาติ 1845 คน ในจำนวนนี้เดินทางเข้าประเทศไทยที่ท่าอากาศยานสุวรรณภูมิมากที่สุด จำนวน 3826 คน รองลงมาคือ ท่าอากาศยานภูเก็ต 365 คน ท่าอากาศยานกรุงเทพ (ดอนเมือง) 340 คน ท่าอากาศยานเชียงใหม่ 1 คน และท่าอากาศยานหาดใหญ่ไม่มีคนเดินทางเข้าประเทศเลยขอทีมแพทย์ช่วยออกใบรับรองด้าน น.ส.ไตรศุลี ไตรสรณกุล รองโฆษกประจำ สำนักนายกรัฐมนตรี กล่าวว่า กรณีมีกระแสข่าวห้ามคนไทยเดินทางกลับประเทศนั้น ยืนยันว่าไม่มีการห้ามคนไทยกลับประเทศ แต่การที่จะเดินทางกลับจะต้องมีใบรับรองแพทย์กับแพทย์ที่สถานทูตจัดเตรียมไว้ให้ หรือขอกับแพทย์ประเทศต้นทางออกใบรับรองเพื่อยืนยันสามารถเดินทางได้ อย่างกรณีประเทศอังกฤษที่เคยมีข่าวว่ามีการต่อคิวขอใบรับรองแพทย์จำนวนมากนั้น นายดอน ปรมัตถ์วินัย รมว.การต่างประเทศ ชี้แจงแล้วว่าได้ให้แพทย์คนไทยที่อยู่อังกฤษมาช่วยออกใบรับรองแพทย์ให้ นอกจากนี้ มีแพทย์จากกระทรวงสาธารณสุขไปช่วยด้วยเช่นกันพ่นฆ่าเชื้อโควิด-19 ทั่วกอง บก.วันเดียวกัน เวลา 09.30 น. สำนักงานกองบก.หนังสือพิมพ์ไทยรัฐ ได้จัดให้มีการฉีดพ่นฆ่าเชื้อโควิด-19 ทั่วทุกพื้นที่ของสำนักงานกองบรรณาธิการหนังสือพิมพ์ไทยรัฐ ถนนวิภาวดีรังสิต กรุงเทพมหานคร สืบเนื่องจากในขณะนี้ประเทศไทยต้องประสบปัญหาการระบาดของโรคติดเชื้อไวรัสโคโรนา 2019 หรือโควิด-19 และมีแนวโน้มการแพร่กระจายที่เพิ่มมากขึ้น โดยเฉพาะในเขตกรุงเทพมหานครที่พบการระบาดมากที่สุด ดังนั้น เพื่อเป็นการป้องกันกำจัดและสร้างความมั่นใจรวมถึงความปลอดภัยให้กับผู้สื่อข่าว รวมถึงพนักงานของหนังสือพิมพ์ไทยรัฐ สำนักงานกองบรรณาธิการหนังสือพิมพ์ไทยรัฐจึงจัดให้มีการฉีดพ่นเพื่อฆ่าเชื้อโควิด-19 ในครั้งนี้ขึ้น โดยได้รับความร่วมมือจาก SURE CLEAN โดยนายวีรวัฒน์ ยมจินดา ที่ปรึกษา ซึ่งเป็นบริษัทเอกชนผู้เชี่ยวชาญและมีประสบการณ์มาอย่างยาวนานในการให้บริการฉีดพ่นฆ่าเชื้อโควิด-19 โดยใช้เทคโนโลยีขั้นสูงจากประเทศสิงคโปร์ อาทิ เครื่องพ่นละอองฝอยละเอียดที่มีประสิทธิภาพสูง ได้รับการรับรองตามมาตรฐานสากล รวมถึงการใช้น้ำยาฆ่าเชื้อที่มีประสิทธิภาพสูงเช่นกันในการป้องกันกำจัดเชื้อโควิด-19 ถึง 100 เปอร์เซ็นต์ สามารถทำให้เชื้อโรคตายได้ในทันที อีกทั้งยังควบคุมป้องกันเชื้อโควิด-19 ได้นานถึง 30 วันด้วย ทั้งนี้หน่วยงานหรือประชาชนที่สนใจต้องการฉีดพ่นเพื่อฆ่าเชื้อโควิด-19 สามารถสอบถามรายละเอียดเพิ่มเติมได้ที่ นายวีรวัฒน์ ยมจินดา โทร.08-1801-4422ทั่วโลกติดเชื้อกว่า 3 แสนรายสำหรับสถานการณ์การแพร่ระบาดของเชื้อไวรัสโคโรนา 2019 ที่ก่อโรคปอดอักเสบรุนแรง (โควิด-19) เมื่อวันที่ 23 มี.ค. ยอดผู้ติดเชื้อรวมใน 192 ประเทศ หรือดินแดนทั่วโลกและ 1 ยานพาหนะนานาชาติ (เรือสำราญ ไดมอนด์ ปริ๊นเซส) อยู่ที่ 349179 คน เสียชีวิตรวม 15297 คน ยอดผู้รักษาหายแล้ว 100337 คน ประเทศที่มีผู้ติดเชื้อมากที่สุดยังเป็นจีน อยู่ที่ 81093 คน ผู้เสียชีวิต 3270 คน ส่วนประเทศอื่นๆ อย่างสหรัฐฯมีผู้ติดเชื้อ 35070 คน ผู้เสียชีวิต 458 คน เยอรมนีมีผู้ติดเชื้อ 26220 คน ผู้เสียชีวิต 111 คน ฝรั่งเศสมีผู้ติดเชื้อ 16018 คน เสียชีวิต 674 คน สวิตเซอร์แลนด์มีผู้ติดเชื้อ 8234 คน มีผู้เสียชีวิต 102 คน อังกฤษมีผู้ติดเชื้อ 5683 คน เสียชีวิต 281 คน ออสเตรเลียมีผู้ติดเชื้อ 1709 คน เสียชีวิต 7 คน และอิหร่านมีผู้ติดเชื้อ 23049 คน เสียชีวิต 1812 คนหลายประเทศเริ่มใช้กฎเหล็กผลจากประชากรโลกติดเชื้อไวรัสมรณะตัวนี้จำนวนมากและยอดผู้ป่วยและผู้ตายยังพุ่งไม่หยุดในขณะนี้ ทำให้รัฐบาลหลายประเทศต่างออกสารพัดมาตรการ เพื่อหยุดยั้งการแพร่ระบาดในประเทศให้ได้ อาทิ กรุงจาการ์ตา ของอินโดนีเซีย เริ่มปิดเมืองตามประกาศภาวะฉุกเฉินที่มีขึ้นเมื่อวันที่ 20 มี.ค.ที่ผ่านมา ทำให้สถานบันเทิง โรงภาพยนตร์และร้านอาหารต้องปิดบริการตั้งแต่วันที่ 23 มี.ค.-2 เม.ย. ลดเวลาการให้บริการขนส่งสาธารณะ หลังอินโดนีเซียที่มีผู้ติดเชื้อ 579 คน เสียชีวิต 49 คน ส่วนมาเลเซียที่มีผู้ติดเชื้อ 1306 คน เสียชีวิต 11 คน กำลังพิจารณาขยายมาตรการเข้มงวดที่จะครบกำหนดสิ้นเดือน มี.ค.นี้ และออกแผนกระตุ้นเศรษฐกิจเพิ่ม ขณะที่ไต้หวันสั่งปรับผู้ชายคนหนึ่งเป็นเงิน 1 ล้านดอลลาร์ไต้หวัน หรือราว 1 ล้านกว่าบาท ฐานฝ่าฝืนคำสั่งกักตัวเองที่บ้าน 14 วัน หลังกลับจากภูมิภาคอาเซียน แต่พบออกไปเที่ยวในกรุงไทเป ซึ่งเจ้าหน้าที่ระบุพฤติกรรมเขาว่า เจตนาร้าย จึงต้องปรับเงินให้สูงที่สุดเท่าที่ทำได้ ส่วนฮ่องกงสั่งห้ามชาวต่างชาติทั้งหมด ไม่เว้นผู้โดยสารแวะเปลี่ยนเครื่องเข้าฮ่องกง นาน 14 วัน เริ่มวันที่ 25 มี.ค.นี้ ขณะที่ทางการขอความร่วมมือบาร์ ผับและสถานบันเทิงทั้งหมด ให้ปิดบริการ ห้ามขายเครื่องดื่มแอลกอฮอล์ เนื่องจากฮ่องกงพบผู้ติดเชื้อ 317 คน เสียชีวิต 4 คนอิตาลี-สเปน ยังร่อแร่ส่วนที่อิตาลีศูนย์กลางการระบาดแห่งใหม่ของโลก มีผู้เสียชีวิตรายใหม่เมื่อวันที่ 22 มี.ค. 651 คน ทำให้ยอดผู้เสียชีวิตอยู่ที่ 5476 คน ยอดผู้ติดเชื้อ 59138 คน ด้านสเปนมีผู้เสียชีวิต 462 คนภายในวันเดียว ทำให้ยอดผู้เสียรวมเพิ่มเป็น 2182 คน ผู้ติดเชื้อ 33089 คน รัฐบาลสเปนเตรียมขออนุมัติรัฐสภาขยายบังคับใช้ประกาศภาวะฉุกเฉินไปจนถึงวันที่ 11 เม.ย.หลังของเดิมประกาศใช้ตั้งแต่วันที่ 14 มี.ค.ซึ่งห้ามผู้คนออกนอกบ้านเว้นแต่จำเป็นผู้นำเยอรมนีขอกักตัวเองขณะที่รัฐบาลเยอรมนีขยายมาตรการเข้มงวดเพื่อชะลอการระบาดของไวรัสโควิด-19 ในประเทศ โดยห้ามชุมนุมในที่สาธารณะเกิน 2 คน ยกเว้นสมาชิกครอบครัว ส่วนร้านเสริมสวย สปาและนวด รวมทั้งร้านบริการไม่จำเป็นอื่นๆ ถูกสั่งปิดก่อนหน้านี้แล้ว ด้านนายกรัฐมนตรีแองเกลา แมร์เคิล วัย 65 ปี ประกาศกักตัวเองในบ้าน 14 วัน และจะทำงานที่บ้านหลังแพทย์ผู้ใกล้ชิดติดเชื้อไวรัสก่อโรคโควิด-19นิวยอร์กส่อเจอภาวะขาดยาส่วนสหรัฐอเมริกาที่เจอการระบาดใหญ่ นายบิล เดอ บราซิโอ นายกเทศมนตรีมหานครนิวยอร์ก รัฐนิวยอร์ก ซึ่งเป็นศูนย์กลางการระบาดของไวรัสโควิด-19 ในสหรัฐฯ เตือนว่าสถานการณ์การระบาดของไวรัสมรณะในนิวยอร์กเข้าสู่ช่วงเลวร้าย เหลือสต๊อกยาและเครื่องมือแพทย์สำคัญใช้ได้แค่ภายใน 10 วันเท่านั้น ด้านแพทย์ทั่วนิวยอร์กเริ่มขาดแคลนยาและเครื่องมือแพทย์รวมทั้งชุดป้องกันจีนเริ่มเปิดเมืองอู่ฮั่นส่วนจีนพบผู้ติดเชื้อรายใหม่ 39 คน แต่เป็นผู้ติดเชื้อที่มาจากต่างแดน ซึ่งนอกจากอยู่ที่อู่ฮั่น ต้นตอการระบาดแล้วพบอยู่ที่กรุงปักกิ่งและมหานครเซี่ยงไฮ้ แห่งละ 10 คน และไม่พบผู้ติดเชื้อจากการระบาดภายในประเทศ เจ้าหน้าที่เมืองอู่ฮั่นยังอนุญาตให้คนออกไปทำงานและเริ่มเปิดบริการระบบขนส่งสาธารณะ หลังชัตดาวน์ปิดเมืองมาตั้งแต่วันที่ 23 ม.ค. แต่ผู้ที่จะออกมาจากที่พักต้องมีใบรับรองแพทย์ ส่วนผู้จะออกไปทำงานต้องมีใบอนุญาตจากนายจ้าง ขณะที่ เกาหลีใต้ พบผู้ติดเชื้อใหม่ 64 คนในรอบ 24 ชั่วโมง ถือว่าต่ำสุดนับแต่โควิด-19 ระบาดถึงขีดสูงสุดเมื่อ 4 สัปดาห์ก่อน ยอดผู้ติดเชื้อสะสม 8961 คนเสียชีวิต 111 คน เกาหลีใต้ยังเตรียมรับมือการระบาดระลอก 3 นั่นคือการตรวจพบผู้ติดเชื้อที่มาจากต่างประเทศ โดยมีแผนติดตั้งบูธตรวจไวรัสคล้ายตู้โทรศัพท์ราว 20 ตู้ ที่สนามบินนานาชาติอินชอนในกรุงโซลเพื่อเร่งกระบวนการตรวจคัดกรองคนมาจากยุโรปทั้งหมด
สถานการณ์การแพร่ระบาดของโรคโควิด-19 ในไทยยังน่าห่วง วันเดียวพบผู้ป่วยเพิ่มอีก 122 ราย คาดคนแห่กลับภูมิลำเนาจ่อทำยอดพุ่ง บรรดาหมอต่างวอนขอให้กลุ่มเสี่ยงหากรักครอบครัวให้กักตัวเอง 14 วัน
โควิด-19,ข่าวหน้า1,ไวรัสโคโรนา,ไวรัสโคโรน่า,ไวรัสอู่ฮั่น,ยอดผู้ติดเชื้อโควิด,ข่าววันนี้,ข่าวทั่วไป